CELEX: 32019L0475
Language: el
Date: 2019-02-18 00:00:00
Title: Οδηγία (ΕΕ) 2019/475 του Συμβουλίου, της 18ης Φεβρουαρίου 2019, για την τροποποίηση των οδηγιών 2006/112/ΕΚ και 2008/118/ΕΚ όσον αφορά τη συμπερίληψη του ιταλικού δήμου Καμπιόνε ντ' Ιτάλια και των ιταλικών υδάτων της λίμνης του Λουγκάνο στο τελωνειακό έδαφος της Ένωσης και στο πεδίο εδαφικής εφαρμογής της οδηγίας 2008/118/ΕΚ

25.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 83/42
               
            
         ΟΔΗΓΙΑ (ΕΕ) 2019/475 ΤΟΥ ΣΥΜΒΟΥΛΙΟΥ
         της 18ης Φεβρουαρίου 2019
         για την τροποποίηση των οδηγιών 2006/112/ΕΚ και 2008/118/ΕΚ όσον αφορά τη συμπερίληψη του ιταλικού δήμου Καμπιόνε ντ' Ιτάλια και των ιταλικών υδάτων της λίμνης του Λουγκάνο στο τελωνειακό έδαφος της Ένωσης και στο πεδίο εδαφικής εφαρμογής της οδηγίας 2008/118/ΕΚ
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 113,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη του Ευρωπαϊκού Κοινοβουλίου (1),
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2),
         Αποφασίζοντας σύμφωνα με ειδική νομοθετική διαδικασία,
         Εκτιμώντας τα ακόλουθα:
         
                     (1)
                  
                  
                     Με την επιστολή της με ημερομηνία 18 Ιουλίου 2017, η Ιταλία ζήτησε να περιληφθούν ο ιταλικός δήμος Καμπιόνε ντ' Ιτάλια και τα ιταλικά ύδατα της λίμνης του Λουγκάνο στο τελωνειακό έδαφος της Ένωσης, όπως ορίζεται στον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (3), καθώς και στο πεδίο εδαφικής εφαρμογής της οδηγίας 2008/118/ΕΚ του Συμβουλίου (4) για τους σκοπούς των ειδικών φόρων κατανάλωσης, και να αποκλειστούν τα εν λόγω εδάφη από το πεδίο εδαφικής εφαρμογής της οδηγίας 2006/112/ΕΚ του Συμβουλίου (5) για τους σκοπούς του φόρου προστιθέμενης αξίας.
                  
               
                     (2)
                  
                  
                     Ο ιταλικός δήμος Καμπιόνε ντ' Ιτάλια, ιταλικός θύλακας στο έδαφος της Ελβετίας, και τα ιταλικά ύδατα της λίμνης του Λουγκάνο θα πρέπει να περιληφθούν στο τελωνειακό έδαφος της Ένωσης, δεδομένου ότι οι ιστορικοί λόγοι που δικαιολογούσαν τον αποκλεισμό των εν λόγω εδαφών, όπως η απομόνωσή τους και τα οικονομικά μειονεκτήματά τους, δεν ισχύουν πλέον. Για τους ίδιους λόγους, τα εν λόγω εδάφη θα πρέπει να περιληφθούν στο πεδίο εδαφικής εφαρμογής της οδηγίας 2008/118/ΕΚ.
                  
               
                     (3)
                  
                  
                     Ωστόσο, η Ιταλία επιθυμεί να συνεχιστεί ο αποκλεισμός των εν λόγω εδαφών από το πεδίο εδαφικής εφαρμογής της οδηγίας 2006/112/ΕΚ, δεδομένου ότι αυτό είναι ουσιώδες για τη διατήρηση ίσων όρων ανταγωνισμού μεταξύ των οικονομικών φορέων που είναι εγκατεστημένοι στην Ελβετία και στον ιταλικό δήμο Καμπιόνε ντ' Ιτάλια, μέσω της εφαρμογής ενός τοπικού καθεστώτος έμμεσης φορολογίας σύμφωνου με το ελβετικό σύστημα φόρου προστιθεμένης αξίας.
                  
               
                     (4)
                  
                  
                     Η παρούσα οδηγία συνδέεται αυστηρά με τον κανονισμό (ΕΕ) 2019/474 του Ευρωπαϊκού Κοινοβουλίου και του Συμβουλίου (6). Ως εκ τούτου, τα εθνικά μέτρα μεταφοράς, αναγκαία για τη συμμόρφωση προς την παρούσα οδηγία, θα πρέπει να εφαρμοστούν από την ημερομηνία εφαρμογής του εν λόγω κανονισμού.
                  
               
                     (5)
                  
                  
                     Συνεπώς, οι οδηγίες 2006/112/ΕΚ και 2008/118/ΕΚ θα πρέπει να τροποποιηθούν αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Το άρθρο 6 της οδηγίας 2006/112/ΕΚ τροποποιείται ως εξής:
            
                        1)
                     
                     
                        στην παράγραφο 1 προστίθενται τα ακόλουθα στοιχεία:
                        
                                    «στ)
                                 
                                 
                                    την Καμπιόνε ντ' Ιτάλια,
                                 
                              
                                    ζ)
                                 
                                 
                                    τα ιταλικά ύδατα της λίμνης του Λουγκάνο.»,
                                 
                              
                  
                        2)
                     
                     
                        στην παράγραφο 2, τα στοιχεία στ) και ζ) απαλείφονται.
                     
                  
         
            Άρθρο 2
            Στο άρθρο 5 παράγραφος 3 της οδηγίας 2008/118/ΕΚ, τα στοιχεία στ) και ζ) απαλείφονται.
         
         
            Άρθρο 3
            
               1.   Τα κράτη μέλη θεσπίζουν και δημοσιεύουν έως τις 31 Δεκεμβρίου 2019, τα αναγκαία μέτρα για να συμμορφωθούν προς την παρούσα οδηγία. Ενημερώνουν αμέσως την Επιτροπή σχετικά.
               Εφαρμόζουν τα εν λόγω μέτρα από την 1η Ιανουαρίου 2020.
               Όταν τα κράτη μέλη θεσπίζουν τα εν λόγω μέτρα, αυτά περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι μέθοδοι της αναφοράς ορίζονται από τα κράτη μέλη.
            
            
               2.   Τα κράτη μέλη ανακοινώνουν στην Επιτροπή το κείμενο των ουσιωδών μέτρων εσωτερικού δικαίου τα οποία θεσπίζουν στον τομέα που διέπεται από την παρούσα οδηγία.
            
         
         
            Άρθρο 4
            Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Άρθρο 5
            Η παρούσα οδηγία απευθύνεται στα κράτη μέλη.
         
         
            Βρυξέλλες, 18 Φεβρουαρίου 2019.
            
               
                  Για το Συμβούλιο
               
               
                  Ο Πρόεδρος
               
               N. BĂDĂLĂU
            
         
         
            (1)  Γνώμη της 2ας Οκτωβρίου 2018 (δεν έχει ακόμη δημοσιευτεί στην Επίσημη Εφημερίδα).
         
            (2)  Γνώμη της 11ης Ιουλίου 2018 (ΕΕ C 367 της 10.10.2018, σ. 117).
         
            (3)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
         
            (4)  Οδηγία 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης και για την κατάργηση της οδηγίας 92/12/ΕΟΚ (ΕΕ L 9 της 14.1.2009, σ. 12).
         
            (5)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
         
            (6)  Κανονισμός (ΕΕ) 2019/474 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για την τροποποίηση του κανονισμού (ΕΕ) αριθ. 952/2013 για τη θέσπιση του ενωσιακού τελωνειακού κώδικα (Βλέπε σελίδα 38 της παρούσας Επίσημης Εφημερίδας).